Proiect

**GUVERNUL REPUBLICII MOLDOVA**

**HOTĂRÎRE nr. \_\_\_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_ 2021**

**Chișinău**

**cu privire la ajutorul umanitar acordat Republicii Moldova de către România, destinat sprijinului agricultorilor afectați de secetă**

În temeiul art.141 şi art. 27 alin.(2) din Legea nr.1491/2002 cu privire la ajutoarele umanitare acordate Republicii Moldova (Monitorul Oficial al Republicii Moldova, 2003, nr. 23-24, art. 79), cu modificările ulterioare, şi al pct. 5 din Regulamentul privind gestionarea fondurilor de urgență ale Guvernului, aprobat prin Hotărârea Guvernului nr. 862 /2015 (Monitorul Oficial al Republicii Moldova, 2015, nr.347-360, art. 967), Guvernul HOTĂRĂȘTE:

1. Se ia act de Hotărârea Guvernului României nr.31 din 05 februarie 2021 privind acordarea unui ajutor umanitar Republicii Moldova sub formă de produs energetic – motorină, în cantitate de 6 000 tone, destinat sprijinirii agricultorilor afectați de secetă, în valoare de 18 300 mii lei românești.

2. Se desemnează Agenția Rezerve Materiale din subordinea Ministerului Afacerilor Interne autoritatea responsabilă de recepționarea, depozitarea, păstrarea, evidența și distribuirea produsului energetic – motorină, acordat în calitate de ajutor umanitar.

3. Ministerul Agriculturii, Dezvoltării Regionale și Mediului va identifica agricultorii, care vor beneficia de ajutorul umanitar, repartizați pe raioane, și va prezenta lista agricultorilor-beneficiari Comisiei interdepartamentale pentru ajutoare umanitare.

4. Distribuirea ajutorului umanitar se va efectua în baza deciziei Comisiei interdepartamentale pentru ajutoare umanitare.

5. Ministerul Finanțelor în comun cu Ministerul Afacerilor Interne, prin intermediul Serviciului Vamal și Inspectoratului General al Poliției de Frontieră, vor asigura îndeplinirea operativă a formalităților de trecere peste frontieră a ajutorului umanitar, precum și a personalului de transportare și însoțire a mărfii.

6. Ministerul Finanțelor va aloca Agenției Rezerve Materiale din subordinea Ministerului Afacerilor Interne, din fondul de rezervă a Guvernului mijloace financiare în sumă de 3 000 000 lei pentru cheltuielile legate de:

servicii de broker;

servicii de recepționare, de evaluare a cantității și calității, de depozitare, păstrare, descărcare, încărcare, distribuire, de cazare și hrană a reprezentanților României împuterniciți să însoțească ajutorul umanitar;

servicii de transbordare a vagoanelor – cisterne cu motorină în Punctul de trecere a frontierei de stat moldo-române – feroviar și de lucrările de manevrare a acestora pe calea ferată a Moldovei până la punctul de destinație;

lucrările de descărcare din vagoane-cisterne a motorinei și pomparea ei în rezervorul de primire;

servicii de transportare a motorinei către stațiile petroliere și distribuire beneficiarilor finali – agricultorilor afectați de secetă.

7. Controlul asupra executării prezentei hotărâri se pune în sarcina doamnei Tatiana Zatîc, secretar de stat a Ministerului Sănătății, Muncii și Protecției Sociale.

8. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU INTERIMAR Aureliu CIOCOI**

**Contrasemnează:**

**Ministrul afacerilor interne Pavel VOICU**

**Ministrul agriculturii, dezvoltării**

**regionale şi mediului Ion PERJU**

**Ministrul sănătății, muncii**

**și protecției sociale**

**Ministrul finanțelor**